Predikčná karta
Téma: Informatika - Reprezentácie a nástroje, 8. - 9. ročník ZŠ
Predikčnú kartu typu Predpovedaj-vysvetli-pozoruj-vysvetli použijeme po výučbe tém Komprimácia dát a Rastrová grafika pri výučbe témy Komprimácia obrázkov.
Žiaci majú základnú predstavu o princípoch komprimácie a o rôznych reprezentáciách grafickej informácie v závislosti od spôsobu jej kódovania (typu súboru). Poznatky žiakov z týchto dvoch oblastí však môžu byť vzájomne izolované. Žiaci si neuvedomujú, že niektoré grafické formáty sú vnútorne komprimované a majú podobné vlastnosti ako iné komprimované dáta. Častou miskoncepciou žiakov je aj predstava, že komprimáciou už komprimovaných dát dosiahneme podobnú úsporu, ako v prípade nekomprimovaných dát.
Žiaci majú k dispozícii vopred pripravené obrázkové súbory.

	1. Prezrite si pripravené obrázkové súbory. V tabuľke sú zaznamenané veľkosti príslušných súborov.
2. Uveďte a zdôvodnite svoje predpovede, ako sa zmení veľkosť obrázkových súborov po komprimácii.
3. Skomprimujte obrázkové súbory, zaznamenajte ich veľkosť a vypočítajte komprimačný pomer.
4. Ak sa líšia vaše predpovede od skutočnosti, zdôvodnite prečo sú vaše predpovede chybné.

